Individuelle olympiske utøvere under OL

Individuelle olympiske utøvere, Uavhengige olympiske deltakere, Uavhengige olympiske utøvere og Individuelle olympiske atleter er betegnelser som brukes av Den internasjonale olympiske komité (IOK) for deltakere under de olympiske leker som av forskjellige årsaker ikke kan delta under eget nasjonsflagg. IOKs navngivning og landskode for disse individuelle og uavhengige deltakerne har variert noe.

Dessuten har det blitt opprettet spesielle lag for å muliggjøre deltakelse for utøvere fra Russland og Belarus. Russland har siden Vinter-OL 2018 ikke kunnet delta under eget flagg i olympiske leker, da avsløringene om et statlig styrt dopingprogram etter hvert førte til utestengelsen av Russland fra internasjonal idrett. Fra 2022 er både Russlands og Belarus' nasjonale olympiske komiteer suspendert på grunn av Russlands invasjon av Ukraina 2022.

 Sommer-OL 1992 

Under Sommer-OL 1992 i Barcelona deltok 58 utøvere fra de tidligere Jugoslav-republikkene Serbia og Montenegro samt Makedonia som Uavhengige olympiske deltakere (Independent Olympic Participants) med landskoden IOP.

 Sommer-OL 2000 

Under Sommer-OL 2000 i Sydney deltok fire utøvere fra Øst-Timor som Individuelle olympiske utøvere (Individual Olympic Athletes) med landskoden IOA.

 Sommer-OL 2012 

Under Sommer-OL 2012 i London deltok fire utøvere, tre fra Curaçao (som tidligere var en del av De nederlandske Antiller), og en fra Sør-Sudan som Uavhengige olympiske utøvere (Independent Olympic Athletes) med landskoden IOA.

 Vinter-OL 2014 

Under Vinter-OL 2014 i Sotsji var tre utøvere fra India påmeldt som Uavhengige olympiske utøvere (Independent Olympic Participants) med landskoden IOP.  India var før OL i 2014 suspendert fra IOK på grunn av at landets myndigheter blandet seg inn i Indias olympiske komités autonomi i desember 2012. IOK opphevde suspensjonen under lekenes gang 11. februar 2014. Dermed ble akeren Shiva Keshavans deltakelse registrert av IOK under Individuelle olympiske utøvere (IOP), mens de to andre deltakerne ble registrert som deltakere for India med nasjonens landskode IND.

 Sommer-OL 2016 

Under Sommer-OL 2016 i Rio de Janeiro deltok ni utøvere, alle fra Kuwait, som Uavhengige olympiske utøvere (Independent Olympic Athletes) med landskoden IOA. Kuwait var utestengt fra Den internasjonale olympiske komité (IOK) fordi det ble vedtatt nasjonale lover som IOK mener gjorde at nasjonale myndigheter kunne blande seg inn i idretten.

 Andre spesialopprettede lag  
Spesialopprettede lag for at godkjente russiske utøvere (2018– ) og belarusiske utøvere (2024– ) skulle få delta i olympiske leker.
 Vinter-OL 2018 

OAR – opprettet for godkjente utøvere fra Russland.

 Sommer-OL 2020 

ROC – opprettet for godkjente utøvere fra Russland.

 Vinter-OL 2022 

ROC – opprettet for godkjente utøvere fra Russland.

  Sommer-OL 2024 

AIN – opprettet for godkjente utøvere fra Russland og Belarus.

 Vinter-OL 2026 

AIN – opprettet for godkjente utøvere fra Russland og Belarus.

 Referanser 

 Eksterne lenker   
 Individuelle olympiske utøveres OL-statistikk på Olympedia.org     
 Resultater og profilside Sommer-OL 1992  på sports-reference.com
 Resultater og profilside Sommer-OL 2000  på sports-reference.com
 Resultater og profilside Sommer-OL 2012  på sports-reference.com
 Resultater og profilside Vinter-OL 2014  på sports-reference.com